Erling Sande (Senterpartiet), 2007-03-19:
Senterpartiet er oppteke av at Norsk rikskringkasting blir halden oppe som allmennkringkastar og får moglegheit til å utvikle seg innan dagens regime. For Senterpartiet er NRK si rolle som formidlar av eit mangfald av kulturuttrykk og ein aktiv brukar av norsk språk avgjerande for vår haldning til NRK. Lisensfinansieringa sikrar at NRK kan fylle den rolla eit breitt politisk fleirtal ynskjer at dei skal ha. Det er ingen grunn til å tru at ei omgjering av NRK frå lisensfinansiering til reklamefinansiering, slik Framstegspartiet no foreslår, ville gjere at det dukka opp nye potensielle inntekter frå reklame, tilsvarande NRK sin marknadsandel. Snarare er det grunn til å tru at NRK i stor grad ville måtte konkurrere om dei same reklamekronene som dei andre kanalane, noko som ville føre til mindre mangfald i det samla programtilbodet enn det vi har i dag. NRK skal som allmennkringkastar tilby eit godt program over heile landet. Den desentraliserte strukturen NRK har valt gjennom satsinga på distriktskontora, er med på å sikre lokale programinnslag frå dei ulike delane av landet både på radio og tv. Lokale nyheiter er viktige for identitetsbygging, og det gjev eit betre høve for folk til å få nyheiter, reportasjar og kulturinnslag frå sitt eige nærområde. Lisensfinansiering er òg med på å sikre eit tilbod til ulike aldersgrupper, som barn og eldre, og til minoritetsgrupper. Lat meg òg leggje til den sjølvstendige verdien det er at vi har eit medium som tek hovuddelen av inntektene sine frå andre kjelder enn reklameinntekter. Dette har etter Senterpartiet sitt syn stor verdi i eit samfunn som har ei overfokusering på auka materielt forbruk. Vi vil frå Senterpartiet si side òg understreke at vi skal ha ei fri og uavhengig presse, og er ikkje samde i at ein sterk allmennkringkastar etter den modellen vi har i Noreg i dag, står i motstrid til dette. I det forslaget vi handsamar her i dag, er forslagsstillaren, Framstegspartiet, sin ideologi lett å kjenne att. Det som ligg til grunn, er ideologien der marknadsstyringa har blitt eit mål i seg sjølv, og ikkje eit middel for å nå dei ynskjelege politiske målsetjingane. Det er tydeleg at det ikkje blir skrive referat frå dei hyppige møta Framstegspartiet har med seg sjølv i døra. Når Stortinget handsamar mangfaldsår, snakkar Framstegspartiet varmt frå denne talarstolen om kor viktig det er å sikre norsk kultur, kulturarv og norsk språk. Samtidig ynskjer dei altså å svekkje formidlingsansvaret NRK har for kultur, språk og nasjonal identitet. Framstegspartiet står ofte på denne talarstolen og snakkar varmt om valfridomen. Samstundes ynskjer ein altså politiske løysingar som kjem til å redusere mangfaldet i programtilbodet. Dette heng rett og slett ikkje saman, og denne saka er ei av fleire som viser kva Framstegspartiet prioriterer høgast når dei må velje mellom målsetjingar på kulturfeltet og målsetjinga om større grad av marknadsstyring. Vi trur Framstegspartiet sitt framlegg vil kunne føre til ei svekking av tilbodet i dei tynt befolka områda av landet. Det vil føre til at NRK i mindre grad har høve til å tilby det mangfaldet dei har i programtilbod, og i mindre grad kan fylle rolla si som eit medium for å ta vare på kulturmangfald og norsk språk.